C 83/35

Komisijos deleguotojo reglamento (ES) 2019/33 17 straipsnio 2 ir 3 dalyse nurodyto pranešimo apie vyno sektoriaus produkto specifikacijos standartinio pakeitimo patvirtinimą paskelbimas

(2021/C 83/11)

Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINĮ BENDROJO DOKUMENTO PAKEITIMĄ

„GIGONDAS“

PDO-FR-A0143-AM02

Pranešimo data: 2020 12 14

PATVIRTINTO PAKEITIMO APRAŠYMAS IR PAGRINDIMAS

1. Arčiausiai esanti vietovė

Arčiausiai esančiai vietovei priklausančių Vokliūzo departamento komunų sąrašas papildytas Vizano ir Mazano komunomis.

Greta nustatytos vietovės esančių Vizano ir Mazano komunų įtraukimu siekiama išplėsti kilmės vietos nuorodą išsaugant pagrindines ypatybes, visų pirma žmogiškąjį veiksnį. Kilmės vietos nuorodos apsaugos ir valdymo asociacija (Organisme de Défense et de Gestion de l'appellation) atkreipia dėmesį į tai, kad šiose dviejose komunose įsikūrę veiklos vykdytojai užsiima konkrečios kilmės vietos nuorodos populiarinimu, be to, turi vyndarystei reikiamus įrenginius.

Šis pakeitimas turi įtakos bendrajam dokumentui ir įtraukiamas į dalies „Papildomos sąlygos“ skyrių „Arčiausiai esanti vietovė“.

BENDRASIS DOKUMENTAS

1. Produkto pavadinimas

„Gigondas“

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Neputojantys rožiniai vynai

Tai vynai, kurių mažiausia natūrali alkoholio koncentracija tūrio procentais yra 12,5 %.

Išpilstymo etape:

Fermentuojamų cukrų (gliukozės ir fruktozės) kiekis yra ne didesnis kaip 3 g/l.

Kiti analitiniai kriterijai atitinka Sąjungos teisės aktuose nustatytus reikalavimus.

Raudonieji ir rožiniai vynai daugiausia gaunami iš ‘Grenache N’, ‘Syrah N’ ir ‘Mourvèdre N’ veislės vynuogių.

‘Grenache N’ veislė vynų mišiniams suteikia taninų ir sodrumo. ‘Syrah N’ veislė, naudojama saikingais kiekiais tam, kad būtų išsaugotos vynų savybės, mišiniui suteikia ryškesnę spalvą, intensyvesnį aromatą ir savybes, dėl kurių vynas tampa tinkamas brandinti.

Dėl puikių antioksidacinių savybių ‘Mourvèdre N’ veislė tobulai papildo ‘Grenache N’ veislę. ‘Mourvèdre N’ padidina aromatų kompleksiškumą, suteikia prieskonių aromatą ir tobulai tinka brandinti medžio statinėse.

Rožiniai vynai sudaro labai mažą dalį visos produkcijos, tačiau jie tikrai verti dėmesio, visų pirma dėl ilgai išliekančio poskonio. Šiems vynams būdinga ryški rožinė spalva su violetiniais atspalviais. Aromatas išsiskiria migdolų ir virtų uogų natomis. Skonis stiprus, bet subalansuotas.

Bendrosios analitinės savybės Didžiausia visuminė alkoholio koncentracija (tūrio %) 14,5 Mažiausia faktinė alkoholio koncentracija (tūrio %) Mažiausias bendrasis rūgštingumas (miliekvivalentais viename litre) Didžiausias lakusis rūgštingumas (miliekvivalentais viename litre) 14,28 Didžiausias bendras sieros dioksido kiekis (miligramais viename litre)

Neputojantys raudonieji vynai

Tai vynai, kurių mažiausia natūrali alkoholio koncentracija tūrio procentais yra 12,5 %.

Išpilstymo etape:

— obuolių rūgšties kiekis ne didesnis kaip 0,4 g/l,

— visų polifenolių rodiklis ne mažesnis kaip 45,

— fermentuojamų cukrų (gliukozės ir fruktozės) kiekis ne didesnis kaip 3 g/l.

Kiti analitiniai kriterijai atitinka Sąjungos teisės aktuose nustatytus reikalavimus.

Raudonieji ir rožiniai vynai daugiausia gaunami iš ‘Grenache N’, ‘Syrah N’ ir ‘Mourvèdre N’ veislės vynuogių.

‘Grenache N’ veislė vynų mišiniams suteikia taninų ir sodrumo. ‘Syrah N’ veislė, naudojama saikingais kiekiais tam, kad būtų išsaugotos vynų savybės, mišiniui suteikia ryškesnę spalvą, intensyvesnį aromatą ir savybes, dėl kurių vynas tampa tinkamas brandinti.

Dėl puikių antioksidacinių savybių ‘Mourvèdre N’ veislė tobulai papildo ‘Grenache N’ veislę. ‘Mourvèdre N’ padidina aromatų kompleksiškumą, suteikia prieskonių aromatą ir tobulai tinka brandinti medžio statinėse.

Raudonasis vynas yra tinkamas brandinti. Jam būdingi besikeičiantys rubino ir tamsūs granatų atspalviai. Daug taninų turintis stiprus vynas, kol jaunas, skleidžia gerai sunokusių raudonų ir juodų vaisių aromatą. Bręsdamas jis įgauna būdingą pomiškio ir trumų aromatą.

Bendrosios analitinės savybės Didžiausia visuminė alkoholio koncentracija (tūrio %) 14,5 Mažiausia faktinė alkoholio koncentracija (tūrio %) Mažiausias bendrasis rūgštingumas (miliekvivalentais viename litre) Didžiausias lakusis rūgštingumas (miliekvivalentais viename litre) 17,3 Didžiausias bendras sieros dioksido kiekis (miligramais viename litre)

5. Vyno gamybos metodai

a) Specifiniai vynininkystės metodai

Vynmedžių auginimas

Auginimo praktika

— Atstumas tarp eilių negali viršyti 2,5 m.

— Kiekvienam sodiniui skirtas didžiausias plotas – 2,5 m2. Šis plotas apskaičiuojamas atstumą tarp vynmedžių eilių padauginant iš atstumo tarp toje pačioje eilėje augančių sodinių.

— Atstumas tarp sodinių toje pačioje eilėje yra 0,8–1,25 m.

— Vynmedžiai genimi trumpai (vėduokle arba Royat kordono metodu), paliekant ne daugiau kaip 6 ataugas. Ant kiekvienos ataugos būna ne daugiau kaip 2 pumpurai.

— Royat kordono metodu nugenėtų vynmedžių augimo ar atjauninimo laikotarpis negali būti ilgesnis kaip 2 metai. Šiuo laikotarpiu leidžiama genėti Royat kordono metodu ant ilgosios šakelės paliekant ne daugiau kaip 8 pumpurus ir 1 ataugą su ne daugiau kaip 2 pumpurais.

Vynuogyną leidžiama drėkinti.

Vynininkystės metodai

Specifinis vynininkystės metodas

— Draudžiama parduoti skirtą produktą termiškai apdoroti aukštesnėje nei 40 °C temperatūroje.

— Draudžiama naudoti medžio skiedras.

— Gaminant rožinius vynus draudžiama vynuoges apdoroti medžio anglimi, nepriklausomai nuo to, ar ji būtų naudojama viena, ar mišiniuose su kitais preparatais.

Be to, kas nurodyta pirmiau, vynai turi būti gaminami laikantis visoje Sąjungoje taikytinų ir Kaimo ir jūrų žuvininkystės kodekse nustatytų vynininkystės praktikos reikalavimų.

b) Didžiausias gamybos kiekis

40 hektolitrų iš hektaro

6. Nustatyta geografinė vietovė

Vynuogių derlius imamas, vyndaryste užsiimama, o vynai gaminami ir brandinami Vokliūzo departamento Žigondaso komunoje.

7. Pagrindinė (-ės) vyninių vynuogių veislė (-ės)

‘Grenache N’

‘Mourvèdre N’ – ‘Monastrell’

‘Syrah N’ – ‘Shiraz’

8. Ryšys (-iai) su geografine vietove

Pietiniuose Ronos slėnio vynuogynuose, kurie dar vadinami „Cru des Côtes du Rhône“, esanti saugomos kilmės vietos nuorodos „Gigondas“ teritorija yra neatsiejama nuo didžiulio kalkingo Monmirajaus Nėrinių kalnų masyvo, kurio didingą ir įspūdingą reljefą suformavo erozija. Geografinė vietovė apima tik Vokliūzo departamento Žigondaso komuną. Vynuogynas auga 160–400 m aukštyje ir vasarą yra apsaugotas nuo pernelyg kaitrių saulės spindulių. Šlaitai saugo vynuogyną nuo rūko, pavasario šalnų ir kiekvienais metais užtikrina pastovų derlių. Klimatas yra grynai Provanso tipo, jam būdingas Viduržemio jūros pakrantei įprastų vasaros karščių ir atšiauraus mistralio kontrastas. Kaip ir visame Viduržemio jūros regione, lygiadienio laikotarpiu čia gali pasitaikyti smarkių liūčių.

Jau du tūkstančius metų Monmirajaus Nėrinių papėdėje įsikūręs Žigondaso kaimas iš esmės gyvena iš vynuogyno. Manoma, kad pirmąsias vynuogių auginimo valdas čia įkūrė antrojo romėnų legiono kariai. XIX a. „Gigondas“ vynų gamybos kiekiai nuolat didėjo, o jų geras vardas sklido vis labiau. Dėl tokio gero vardo, remiantis 1919 m. gegužės 6 d. priimtu įstatymu, šiems vynams 1924 m. suteikta kilmės vietos nuoroda „Gigondas“.

Nors iš pradžių „Gigondas“ produkcija buvo priskiriama saugomos kilmės vietos „Côtes du Rhône“ geografinei vietovei (1937 m. lapkričio 19 d. dekretas), greitai šie vynai išsiskyrė savo kokybe ir tapatumu. Nuo 1951 m. komunos pavadinimas natūraliai siejamas su saugoma kilmės vietos nuoroda „Côtes du Rhône“, o 1971 m. sausio 6 d. dekretu buvo pripažinta saugoma kilmės vietos nuoroda „Gigondas“, patenkanti į „Crus des Côtes du Rhône“ grupę.

Gaminami dviejų spalvų vynai: raudonieji, kurie sudaro 99 % produkcijos, ir gerokai mažesne apimtimi – rožiniai vynai. Raudonieji ir rožiniai vynai daugiausia gaminami iš ‘Grenache N’, ‘Syrah N’ ir ‘Mourvèdre N’ veislių vynuogių.

Raudonasis vynas yra tinkamas brandinti. Jam būdingi besikeičiantys rubino ir tamsūs granatų atspalviai. Daug taninų turintis stiprus vynas, kol jaunas, skleidžia gerai sunokusių raudonų ir juodų vaisių aromatą. Bręsdamas jis įgauna būdingą pomiškio ir trumų aromatą.

Rožiniai vynai sudaro labai mažą dalį visos produkcijos, tačiau jie tikrai verti dėmesio, visų pirma dėl ilgai išliekančio poskonio. Šiems vynams būdinga ryški rožinė spalva su violetiniais atspalviais. Aromatas išsiskiria migdolų ir virtų uogų natomis. Skonis stiprus, bet subalansuotas.

Žigondaso komuna, kadaise vadinta „Jucunditas“ (išvertus iš lotynų kalbos – „džiaugsmas, malonumas“), gali be abejonės būti laikoma puikiausia vieta išskirtinės tapatybės, jau ilgą laiką kokybe pasižyminčių vynų gamybai.

Šios komunos bendruomenė nuo seno geba išnaudoti gamtines šios vietovės – vynuogynams tobulai tinkančios žemės – savybes ir išsaugoti žaliavos, gautos dirbant šią žemę, originalumą.

Puikiame ir dėl savito mezoklimato palankiame kraštovaizdyje akmeninių ąžuolų ir alyvmedžių vietovėje įveistas vynuogynas auga pralaidžiame dirvožemyje, kuriam būdinga vandens srautų nulemta erozija, todėl kruopščiai atrinkti sklypai greitai nusausėja. Dirvožemis daugiausia molingas ir palankus kontroliuojamai drėkinimo sistemai, o didelis akmeningumas prisideda prie dirvožemio nusausėjimo ir turi labai teigiamą šiluminį poveikį vynuogių nokimo etape. Dėl šlaitų aukščio (160–400 m) vynuogynas yra virš Ronos rūko zonos, o šlaitų posvyrio kryptis (šiaurės, šiaurės vakarų kryptis) leidžia išvengti tiek pernelyg didelio saulėtumo, tiek pavasarinių šalnų.

Taigi Žigondaso komunos klimatas suteikia galimybę pasinaudoti visais Provanso tipo klimato privalumais: saulėtumu ir mistraliu – šaltu sausu vėju, kuris mažina grybinių ligų plitimo pavojų ir didina natūralią uogų koncentraciją, bet dėl Monmirajaus Nėrinių kalnų grandinės teikiamos apsaugos nesukelia nepatogumų.

Dėl šių veiksnių visumos, taip pat vyndarių darbo ir patirties, kuri visų pirma pasireiškia veislių parinkimu ir rūpestingu derliaus nuėmimu, įskaitant privalomą rūšiavimą, jau du tūkstančius metų Žigondaso vietovėje pagaminti vynai yra pripažįstami, jų žinomumas vis labiau auga, o svarbiausia – išlaikoma jų tapatybė.

9. Kitos pagrindinės sąlygos (išpilstymas, ženklinimas, kiti reikalavimai)

Arčiausiai esanti vietovė

Teisinis pagrindas:

Nacionalinės teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Arčiausiai esanti vietovė, kuriai taikoma su vyndaryste, vyno gamyba ir brandinimu susijusi nukrypti leidžianti nuostata, apima toliau nurodytų Vokliūzo departamento komunų teritorijas: Aubignan, Le Barroux, Beaumes-de-Venise, Beaumont-du-Ventoux, Bédarrides, Bollène, Buisson, Caderousse, Cairanne, Camaret-sur-Aigues, Caromb, Carpentras, Châteauneuf-du-Pape, Courthezon, Le Crestet, Entrechaux, Faucon, Jonquières, Lafare, Lagarde-Paréol, Lamotte-du-Rhône, Lapalud, Loriol-du-Comtat, Malaucène, Mazan, Mondragon, Mornas, Orange, Piolenc, Puymeras, Rasteau, Roaix, La Roque-Alric, Sablet, Sainte-Cécile-les-Vignes, Saint-Hippolyte-le-Graveyron, Saint-Léger-du-Ventoux, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Vedène, Villedieu, Violès, Visan.

Papildomos nuostatos dėl ženklinimo

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

a) vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji: — įtraukta į kadastrą ir — nurodyta derliaus deklaracijoje;

b) vynų, kuriems suteikta saugoma kilmės vietos nuoroda, etiketėse galima nurodyti didesnę geografinę vietovę „Cru des Côtes du Rhône“ arba „Vignobles de la Vallée du Rhône“. Didesnės geografinės vietovės pavadinimo „Vignobles de la Vallée du Rhône“ naudojimo sąlygos nustatytos atitinkamų apsaugos ir valdymo institucijų pasirašytoje sutartyje.

Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-390b3134-5e0e-48c1-a6ed-8dae06798096

(1) OL L 9, 2019 1 11, p. 2.